Source: http://mkogy.jogtar.hu/jogszabaly?docid=992H0056.OGY
Timestamp: 2018-09-22 07:30:44+00:00

Document:
56/1992. (X. 2.) OGY határozat - 1.oldal - Törvények és országgyűlési határozatok
a hágai Nemzetközi Bíróság kötelező joghatóságának elismeréséről
Időállapot: közlönyállapot (1992.X.2.)
a hágai Nemzetközi Bíróság kötelező joghatóságának elismeréséről *
1. Az Országgyűlés elhatározza, hogy a Magyar Köztársaság az Egyesült Nemzetek hágai Nemzetközi Bírósága Alapszabálya 36. cikke (2) bekezdésének megfelelően elismeri a hágai Nemzetközi Bíróság kötelező joghatóságát.
2. Felhatalmazást kap a Kormány, hogy a Nemzetközi Bíróság Alapszabálya 36. cikke (4) bekezdésének megfelelően a Bíróság joghatóságának elismeréséről szóló, alábbi nyilatkozatot az Egyesült Nemzetek főtitkáránál letétbe helyezze:
„Nyilatkozat a hágai Nemzetközi Bíróság kötelező joghatóságának elismeréséről
A Magyar Köztársaság ipso facto és külön megállapodás nélkül, a viszonosság feltételével minden olyan állammal szemben, amely ugyanezt a kötelezettséget vállalja, ezennel elismeri a hágai Nemzetközi Bíróság kötelező joghatóságát a Bíróság Alapszabálya 36. cikke (2) bekezdésével összhangban valamennyi, a jelen Nyilatkozatot követően felmerülő tényekből vagy helyzetekből eredő jogvita tekintetében, kivéve:
a) azokat a jogvitákat, amelyek esetében az abban részes felek a vita békés rendezésének más módjában állapodtak meg vagy állapodnak meg;
b) azokat a jogvitákat, amelyek a nemzetközi jog értelmében a Magyar Köztársaság kizárólagos belső joghatósága alá tartoznak;
c) azokat a jogvitákat, amelyek ellenségeskedésekkel, háborúval, fegyveres összetűzésekkel, egyénileg vagy kollektíven gyakorolt önvédelemmel, vagy az Egyesült Nemzetek határozata vagy javaslata alapján történő feladat végrehajtásával, vagy más hasonló, a Magyar Köztársaságot érintő akcióval, intézkedéssel vagy helyzettel jelenleg vagy a jövőben összefüggenek;
d) azokat a jogvitákat, amelyek tekintetében a Nemzetközi Bíróság kötelező joghatóságát a vitában részes bármely fél kizárólag az adott jogvita tekintetében ismerte el, illetőleg, amelyek tekintetében a vitában részes bármely fél a vitának a Bíróság elé történő utalására vonatkozó kérelmét a Bíróság kötelező joghatóságának elismerésére vonatkozó elfogadó nyilatkozatát követő 12 hónap eltelte előtt tette meg.
A Magyar Köztársaság Kormánya fenntartja magának a jogot, hogy az Egyesült Nemzetek főtitkárához intézett írásbeli közlés útján 6 hónapos hatálybalépési határidőt megállapítva módosítsa, kiegészítse vagy visszavonja a fent említett, vagy esetleg a későbbiekben teendő bármely fenntartását.
Ez a Nyilatkozat a megszüntetésére irányuló közlést követő 6 hónappal hatályát veszti.”
A határozatot az Országgyűlés az 1992. szeptember 22-i ülésnapján fogadta el.

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság